Kuolinsyytutkija epäilee, ettei turma välttämättä jää viimeiseksi laatuaan.

23-vuotias opiskelija Hyewon Kim pysäytti kolme muuta turistia, koska tahtoi saada näyttävän valokuvan itsestään tunnetulla Seven Sistersin jyrkänteen reunalla Britanniassa.

Valokuva koitui kuitenkin Etelä-Koreasta kotoisin olevan nuoren naisen kohtaloksi, sillä hän putosi yli 60 metriä korkealta jyrkänteeltä hypättyään jyrkänteen reunalla ilmaan valokuvaa varten. Ruumiinavauksessa selvisi, että hän sai pudottuaan vakavia vammoja päänsä alueelle.

Murheellisesta tapauksesta uutisoivat useat brittiviestimet, muun muassa Independent ja Telegraph.

Seven Sisters koostuu seitsemästä liitukivijyrkänteestä, jotka sijaitsevat South Downsin alueella Englannin kanaalin rannalla East Sussexissa. Jyrkänteet ovat tunnettu turistinähtävyys seudulla.

Seven Sisters sijaitsee Englannin kanaalin rannalla.­

Valokuvaa nuoresta naisesta ottanut Young Choi, 24, kertoo lausunnossa, ettei tuntenut Hyewon Kimiä, vaikka hänkin seurueineen on kotoisin Etelä-Koreasta.

– Kun otin hänestä kuvia, hän putosi. Hätäpuhelun jälkeen soitin myös Korean lähetystöön, Choi kertoi.

– Näin, kun hän seisoi siinä. Pian kuului pamahdus, eikä häntä enää näkynyt. Paikalla, jossa hän äsken seisoi oli vain hänen laukkunsa, toinen silminnäkijä Jin Gyeong Jang puolestaan kertoi.

Ylikonstaapeli Tod Stewart sanoo Telegraphille, että poliisi on päässyt tutkimaan Hyewon Kimin puhelimessa olevia kuvia, jotka Choi ehti ottaa ennen turmaa. Niitä on kaikkiaan kuusi ja Stewartin mukaan nainen on niissä hyvin lähellä korkean jyrkänteen reunaa.

– Hän keskittyi ainoastaan kuvattavana olemiseen. Hänen kasvoiltaan näkyy, että hän nautti.

Kuolinsyytutkija Alan Craze sanoo tiedotusvälineille, ettei usko Kimin tapauksen välttämättä jäävän viimeiseksi vastaavaksi turmaksi.

– Tämä kuolemantapaus ei valitettavasti ole ainutlaatuinen. Olemme onnekkaita, jos se on viimeinen laatuaan, sanoi Craze, joka ilmaisi myös toivovansa, että vastaavien tapaturmien ehkäisemiseksi tehtäisiin jotain.